หนี้สาธารณะเดือนก.ย.ต่ำกว่าเป้า
สบน.เผยสัดส่วนหนี้สาธารณะเดือนก.ย.ต่ำกว่าเป้าหมาย เนื่องจาก สศช. คำนวณจีดีพีใหม่
9 พ.ย. 2558

สบน.เผยสัดส่วนหนี้สาธารณะเดือนก.ย.ต่ำกว่าเป้าหมาย เนื่องจาก สศช. คำนวณจีดีพีใหม่
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ(สบน.) เปิดเผยว่า หนี้สาธารณะคงค้าง ณ สิ้นเดือน ก.ย.2558  มี 5.78 ล้านล้านบาท คิดเป็น 42.99% ของจีดีพี โดยหนี้สาธารณะเพิ่มขึ้น 4.66 หมื่นล้านบาท แต่ยังต่ำกว่าเป้าหมายที่วางไว้ที่ 43.5% เนื่องจากสำนักงานคณะกรรมการพัฒนาการเศรษฐกิจและสังคมแห่งชาติ ( สศช.) มีการคำนวณฐานอัตราการขยายตัวทางเศรษฐกิจ ( จีดีพี)ใหม่ และที่ผ่านมารัฐวิสาหกิจเบิกจ่ายงบประมาณได้น้อย จากโครงการรถไฟรางคู่ 3 สาย วงเงิน 2-3 หมื่นล้านบาท รถไฟฟ้าสายสีต่างๆ ล่าช้า
นายธีรัชย์ กล่าวว่า การขายพันธบัตรออมทรัพย์ วงเงิน 5 หมื่นล้านบาท อายุ 3 ปีอัตราดอกเบี้ยคงที่ 3% ต่อปีนั้น ล่าสุดขายไปแล้ว 3.08 หมื่นล้านบาท หรือคิดเป็น 63% ของวงเงินทั้งหมด มีนักลงทุนรายย่อยซื้อ 2.7 หมื่นราย เฉลี่ยประมาณ 1 ล้านบาทต่อราย คาดว่าจะขายหมดภายในเดือน ก.พ.2559